БЛАГОДАРСТВЕНО СЛОВО НА ПРОФ. МИХАИЛ НЕДЕЛЧЕВ ПРИ ПОЛУЧАВАНЕ НА **НАГРАДАТА ЗА** **ХУМАНИТАРИСТИКА "БОГДАН БОГДАНОВ**" ЗА 2018 г. НА НОВ БЪЛГАРСКИ УНИВЕРСИТЕТ

*Книжен център на НБУ, 5 ноември 2018 г., 16,30 ч*.

Уважаеми г-н Председател на Настоятелството на Нов български университет проф. Славински, уважаеми г-н Ректор проф. Бочков, уважаеми членове на Председателството на Настоятелството, уважаеми ръководители на Университета, на факултети, на департаменти, уважаеми колеги, скъпи г-н Иван Богданов, дами и господа,

За мен е изключителна чест да получа като неин втори носител след миналогодишния пръв носител - големият поет Борис Христов, годишната награда на Нов български университет за **хуманитаристика** за 2018 г. **Основанията ми за днешната ми гордост са поне три**.

**Преди всичко: името на професор Богдан Богданов**, създателят на нашия университет. Приятел съм с Богдан Богданов от есента на 1963 г. Прнадлежахме към една сложно структурирана компания, към една младежка интелектуалска общност, съставена от концентрични кръгове - най-вътрешните, с най-голяма значимост. А в средата бе ядрото - философът и германист Емил Бояджиев, емигрирал в Западна Германия, кино-интусиастът и франкофон Явор Бачев, емигрирал първо в Париж, а след това в Калифорния, и, разбира се, Богдан Богданов - блестящият класически филолог. Историята на тази мобилна неформална общност не е разказана, тя е само загатната. Битието ми в нея има огромно значение на интелектуалното ми развитие. Въпреки близкото ми приятелство с Богдан Богданов, респектът ми към него с годините нарастваше, за да приеме в годините от Нов български универститет формата на почтителна дистантност. Не забравях никога, че той е Създателят, че благодарение на него получих в едни сравнително късни години, възможността за една пълноценна академична кариера. Направи ми два-три пъти забележка да не му говоря на "Вие" в публична среда, спорихме много пъти за литературна история и за феномени на българската литература, но респектът бе ненакърнен - особено след като с последните си книги се превърна в един ог големите ни философи на съвремието.

Помним, колко често говореше проф. Богданов за необходимостта в Нов български университет да се формира стабилна университетска общност - със свой специфичен социален стил, с неформални занимания - извън университетските задължения, със свой отличителен начин на говорене и на общуване дори. Той ту бе скептичен с преценката дали това се случва, ту бе обнадежден. Аз съм всед оптиистите. Нов български универститет наистина е различен и със съществуването на такава общност. И това е **второто ми** **основание за гордост**: сега получавам голямата награда за хуманитаристика именно от нея. Получавам я от колеги и приятели, които са оценили толкова високо моите хуманитаристки занимания, с които за мен е толкова важно да общувам ежедневно неформално, да създаваме и обитаваме заедно този остров на европейскостта.

Отново проф. Богданов толкова често говореше, че при формиране на идентичността на човешката личност външно,обществено, общностно и вътрешно, интимно, наистина лично са взаимопроникнати, че толкова често - казано опростено - едното преминава в другото. Беше писал в една от студиите си в книгата "Университетът - особен свят на свобода", че "силата на универститета /.../ е в това, че конструира образа на човешката универсалност срещу отделността на конкретното съществуване в рамките на дедено общество." Но - ще добавя: при добрия университет това се случва със своя специфика, с една особена красота. Аз съм от тези членове на универститетската общност, които с годините напълно се идентифицираха с Нов български университет и с неговата общност, те в голяма степен градят и преизпълват моята идентичност.

**И третото основание**: **получавам награда за хуманитаристика**. Навсякъд в университетите по света се говори днес за криза на хуманитаристиката, за отлива на студенти и млади преподаватели и иследователи от нея. И същевременно - виждаме: никога не е съществувало такова многообразие от подходи, научни парадигми, изследователски почерци, жанрови форми на научните изследвания дори, на благодорна конвергенция на научно и художествено, каквито имаме в нашето съвремие. Аз неотклонно вярвам в стабилността и значимостта на принадлежащата структурно и ценностно на хуманитаристиката моя любима и желана професия - литературната история, въпреки случилите се през десетилетията абдикации от нея на ценни колеги. И наградата, която днес получавам, укрепва тази моя вяра.

Уважаеми колеги, дами и господа,

позволете ми, в заключение, да изкажа няколко благодарности:

- към колегите от Департамент Нова българистика и от Литературноисторическата школа "Д-р Кръстьо Кръстев" - за отличното и ползотворно сътрудничество вече близо двадесет и пет години;

- на колегите от Университета - специалисти в толкова различни области на знанието, с които сме имали многообразни фрми на общение, на участие в толкова вълнуващи начинания;

-на ръководството на Университета - за неизменната подкрепа; на администрацията и на служителите - за всекидневната помощ;

- на Мария и на Климентина-Мария - за всичко; на разпръснатата ми по света фамилия - за усещането за род и традиция;

- на десетки и десетки съвременни български писатели, дали ми прекрасната възможност за пребивавам идеално в сътворените от тях светове.

БЛАГОДАРЯ!

5 ноември 2018 г., София